La unitat de desinfecció del regiment Arapiles 62 de la base de l'Exèrcit de Terra de Sant Climent Sescebes (Alt Empordà) ha desinfectat aquest dijous diverses instal·lacions de Mollet de Peralada a petició del govern municipal. En concret, l'exèrcit ha actuat desinfectant l'exterior i les instal·lacions comunes de l'ajuntament del municipi, el centre cívic municipal, les marquesines de les parades d'autobús, la zona exterior de la plaça de l'Església i els punts de contenidors i recollida de deixalles. L'actuació de l'exèrcit espanyol se suma a d'altres serveis que s'han fet durant la pandèmia a la demarcació de Girona en municipis com La Jonquera, Lloret de Mar, Sant Feliu de Guíxols, Puigcerdà, Girona, Figueres o Roses.  Des del passat 4 d'abril la unitat de descontaminació de Sant Climent Sescebes i un escamot de descontaminació no específic nuclear, biològica i química (NBQ) han desinfectat i descontaminat les comissaries de la Policia Nacional i altres equipaments de la Jonquera, Lloret de Mar i Sant Feliu de Guíxols, Puigcerdà, Girona, Figueres i Roses.  D'altra banda, la Unitat de Serveis d’Aquarterament de la base (USAC) ha actuat a petició dels centres en tasques de descontaminació en dues residències de gent gran de Campdevànol (Ripollès) i Calonge-Sant Antoni (Baix Empordà). En aquests equipaments s'havia detectat positius per la covid-19.

Summary: L'exèrcit espanyol desinfecta diverses instal·lacions de Mollet de Peralada a petició del govern municipal


Un jutge ha ordenat a la Guàrdia Civil investigar l’Ajuntament de Calella (Maresme) per un presumpte delicte de “frau de fluid elèctric” per haver encés un llaç groc a la façana del consistori durant les festes nadalenques. Segons ha explicat a la ràdio municipal el regidor de Seguretat Ciutadana, Albert Torrent, ja hauria declarat com a testimoni un treballador de la Brigada Municipal. Torrent, però, confia que el cas s’acabi arxivant quan els investigadors preguntin quin va ser el consum elèctric que va suposar la iniciativa: “Veuran que no constitueix cap delicte”. Tot i això, el regidor es mostra igualment sorprès i ironitza sobre la iniciativa del jutge: “La contractació de l’enllumenat públic és pels llums de Nadal i un jutge ha decidit que un llaç groc no ho és”. L’Ajuntament de Calella ha declinat fer cap més valoració.

Summary: Un jutge investiga si Calella va cometre “frau de fluid elèctric” per encendre un llaç groc per Nadal


Els Agents Rurals han aconseguit capturar amb l'ajuda d'un veí de Madremanya (Gironès) l'emú que des d'aquest dimecres voltava per les Gavarres. Ha estat quan faltaven pocs minuts per les dues del migdia quan un home s'ha creuat amb l'animal a la carretera Giv-6701, just a l'encreuament que condueix al Santuari d'Els Àngels. El veí ha agafat l'emú pel coll fins que han arribat els Agents Rurals que estaven voltant per la zona buscant la bèstia. Aleshores li han llençat una xarxa per tal d'impedir que s'escapés. Al cap d'uns instants s'ha avisat al propietari de l'ocell, que també ha participat a les tasques de recerca, i que en aquells moments estava fent voltes amb el seu vehicle buscant l'animal. Un cop ha arribat l'amo l'han carregat en una furgoneta per emportar-se'l a la finca de Sant Daniel de Girona d'on es va escapar.

Summary: Els Agents Rurals capturen a Madremanya l'emú perdut aquest dimecres a les Gavarres


Les obres de la futura rotonda de la plaça del Sol de Figueres ja han començat i es preveu que acabin abans de l'estiu que ve. La previsió de Foment és que les obres s'allarguin uns set mesos però l'Ajuntament contempla que hi puguin haver alguns endarreriments. "Si acaben el 30 de juny ja estaré contenta", admetia aquest dimecres l'alcaldessa, Marta Felip, que ha recordat que aquesta és una obra "llargament esperada i molt reivindicada que facilitarà molt la mobilitat en aquest punt neuràlgic". El nou giratori unirà l'Avinguda Salvador Dalí (N-IIa) amb la carretera d'Olot (N-260), es farà en quatre fases i tindrà un cost d'uns 900.000 euros. Les obres comportaran desviacions i talls de trànsit amb l'agreujant que coincidiran amb la construcció de la rotonda d'accés al TAV de Vilafant que també ha començat fa pocs dies. Primer dia d'obres de la futura rotonda de la plaça del Sol de Figueres. Mentre els operaris marcaven el ferm, la Guàrdia Urbana s'encarregava de dirigir el trànsit d'aquest punt neuràlgic de la capital de l'Alt Empordà. Els treballs s'allargaran durant 7 mesos segons les previsions de Foment, si bé l'Ajuntament ja preveu que hi puguin haver endarreriments i que a finals de maig encara no pugui estar del tot acabat.  El consistori admet que l'elevat trànsit de la zona "complicarà" la circulació dels vehicles mentre durin les obres però que destinaran els esforços necessaris per facilitar la mobilitat. A més a més, coincidirà amb unes altres obres al poble veí, Vilafant, on des de fa poc també han començat els treballs de la rotonda d'accés al TAV, també promogudes des de Foment.  L'alcaldessa de Figueres, Marta Felip, ha explicat durant una visita a la plaça del Sol que el giratori "serà una plaça que permetrà la mobilitat en els quatre costats" i que facilitarà molt la circulació en aquest punt neuràlgic de la ciutat. La rotonda tindrà un diàmetre d'uns 46 metres a la part més ampla. Vorejarà l'edifici que fins fa poc ocupava l'oficina de Turisme i que ara es troba a la Casa Empordà.  Durant la primera fase dels treballs, es mantindrà la circulació a la carretera N-260 -a la qual s'accedeix des d'aquest tram- i l'avinguda Dalí (N-IIa) tot i que amb restriccions a la calçada. En el cas de l'avinguda, només es pot circular per un dels dos carrils per sentit per poder fer els treballs de la part del centre de la rotonda. A més a més, el carrer Manuel de Falla –el de la plaça del Sol- ha quedat tallat i només s'hi permet l'accés als veïns. La resta de trànsit es desvia pel carrer Empordà.  Aquestes obres han comportat també el trasllat del mercat de roba que es feia a la zona cada dijous.

Summary: Comencen les obres de la futura rotonda de plaça del Sol de Figueres amb la previsió que acabin abans de l'estiu


Després d'un any complicat, per la incertesa de la continuïtat de l'estació d'esquí de Boí Taüll i del Resort del Pla de l'Ermita, al complex ja ho tenen tot a punt per estrenar la temporada aquest dissabte. La consellera d'Empresa i Coneixement, Àngels Chacón, ha visitat l'estació des d'on ha afirmat que el Govern tenia "claríssim" en tot moment que no "deixarien caure l'estació". Chacón ha refermat el compromís amb el futur de l'estació per la importància que suposa per l'Alta Ribagorça; un impacte econòmic i social de 10,8 milions d'euros i la generació de més del 17% dels llocs de treball de tota la comarca. Boí Taüll ha estat reconeguda com a millor estació d'esquí d'Espanya per segon any consecutiu, amb els premis World Ski Awards. Segons les dades de l'estudi d'impacte econòmic i social de l'estació, per cada euro ingressat en forma de forfait es generen 7,8 € en forma de Valor Afegit Brut (VAB), o el que és equivalent, per cada euro invertit en infraestructures i manteniment per part d'Actius de Muntanya S.A. es generen 15,3 € en forma de VAB en el conjunt de l'economia comarcal. Chacón ha recordat que "el Departament d'Empresa i Coneixement ha fet un gran esforç per mantenir aquestes instal·lacions destinant més de 2,5 milions d'euros a través d'AVANÇSA". Això, segons la consellera,  és una mostra més de "l'aposta del Departament i del Govern pel territori i per la seva gent". En aquest sentit, també ha recordat que el passat 12 de novembre el Govern va autoritzar a les empreses públiques Actius de Muntanya, S.A, que depèn d'Empresa i Coneixement, i a Ferrocarrils de la Generalitat de Catalunya (FGC), que depèn de Territori i Sostenibilitat, a formalitzar un conveni de cooperació en la direcció de la gestió de l'estació d'esquí de Boí Taüll durant la temporada 2019-2020. El conveni determina que la titularitat de l'activitat de l'estació continuarà sent d'Actius de Muntanya i s'ocuparà de les relacions amb els treballadors, col·laboracions mercantils, proveïdors, empreses subministradores d'energia i també amb les Administracions Públiques. Pel que fa a Ferrocarrils, col·laborarà en la direcció de gestió de l'activitat de l'estació d'esquí i elaborarà un pla de viabilitat de la gestió i explotació del negoci així com un pla d'inversions que haurà de lliurar al Govern en acabar la temporada 2019-2020. El Govern, segons el pla de viabilitat, fixarà com FGC passa a ser el nou titular de l'explotació. Chacón ha dit que el pla de viabilitat és un pla econòmic i estratègic i ha afirmat que les conclusions d'aquest pla no són determinants perquè l'estació de Boí Taüll passi a formar part del grup de FGC. Boí Taüll, millor estació d'esquí d'Espanya Boí Taüll ha estat reconeguda com a millor estació d'esquí d'Espanya per segon any consecutiu, segons els premis World Ski Awards. Aquest passat dissabte 23 de novembre es va celebrar el tradicional certamen dels World Ski Awards, on es premien les millors estacions d'esquí del món en l'àmbit global, que va guanyar Val Thorens (França). Per països, Boí Taüll va ser la millor a Espanya i Vallnord a Andorra. El director de l'estació ha fet entrega del guardó a la consellera Chacón durant la seva visita a Boí Taüll. Esquiades.com culmina la compra dels hotels i apartaments del Resort de Boí Taüll A través de Gestboí, S.L.U, la marca ha adquirit l'Hotel Romànic, Apartaments La Solana i la gestió de l'Hotel Taüll a la societat Promocions Turístiques de la Vall La companyia, amb seu a Reus, assumeix la Unitat Productiva en el seu conjunt, adquirint la propietat dels hotels i subrogant a les persones que treballaven en ells, fet que assegura l'ocupació de 53 treballadors. El Jutjat Mercantil número 5 de Barcelona ha ratificat l'adquisició per part d'Esquiades.com de l'Hotel Romànic, els Apartaments La Solana, i del contracte de gestió de l'Hotel Taüll per tres anys, tots ells pertanyents al Resort Boí Taüll. L'oferta es va presentar el passat 8 d'octubre al Jutjat, sent l'única en un procés que va ser públic i de lliure concurrència. Esquiades.com assumeix d'aquesta manera el conjunt de la Unitat Productiva; adquireix la propietat dels hotels i instal·lacions associades als mateixos i també subroga als 53 empleats que treballen en els diferents immobles, garantint la continuació de la seva ocupació. En aquest sentit, Rafael Fuertes, fundador d'Esquiades.com ha destacat que "és una satisfacció continuar ajudant a la Vall de Boí, una destinació turística sensacional". Aproximadament, l'Hotel Romànic, els apartaments La Solana i l'Hotel Taüll suposen el 50% dels llits que hi ha al Resort de l'estació d'esquí catalana.

Summary: Tot a punt a l'estació d'esquí de Boí Taüll per estrenar la temporada després de la incertesa de les darreres setmanes


El jutjat de Valls ha decretat presó sense fiança per a set dels detinguts en l'operatiu contra el tràfic de droga que els Mossos d'Esquadra han fet aquesta setmana a Valls i Reus, segons ha informat el Tribunal Superior de Justícia de Catalunya (TSJC). L'operatiu va comportar la detenció d'una vintena de persones, entre ells un menor, tot i que des dels Mossos no es descarta que n'hi hagi més. El dimarts, primer dia de l'operatiu, es van fer set registres de forma simultània, que van requerir la participació de més d'un centenar d'agents. En total s'han intervingut 1,8 quilos de cocaïna, 1,35 quilos d'heroïna i 70.000 euros en efectiu. El jutjat de Valls en funcions de guàrdia ha rebut aquest dijous nou de la vintena de detinguts. A banda dels set per als quals s'ha decretat presó provisional, comunicada i sense fiança, per a un dels altres dos ha ordenat llibertat provisional amb mesures cautelars, i per a l'altre llibertat provisional sense mesures.   La causa està oberta per delicte contra la salut pública i pertinença a associació criminal i està sota secret d'actuacions.

Summary: Presó sense fiança per a set dels detinguts en l'operatiu antidroga dels Mossos a Valls i Reus


La CGT ha denunciat Ivemon Ambulàncies Egara al Camp de Tarragona i a les Terres de l'Ebre per "les greus mancances i deficiències" a l'empresa, "tant a nivell d'EPI com de mesures de prevenció i protecció" davant la situació generada pel coronavirus, segons ha assenyalat el sindicat en un comunicat. CGT ha apuntat que la situació es produeix als centres de treball i a les ambulàncies, i que afecta tant al personal del transport sanitari urgent com al del no urgent. També han assegurat que els EPI són de "mala qualitat", que hi ha una restricció d'ús dels equips i que hi ha una falta d'higiene en els centres de treball. Amb tot, han reclamat equipar "amb més contundència i seguretat les ambulàncies" per protegir empleats i pacients. Sempre segons la versió del sindicat, "l'empresa incompleix els procediments d'utilització dels EPI per a la prevenció de possibles contagis". Els equips tampoc complirien la normativa, al seu parer. A més, han comentat que hi ha una "restricció d'ús dels EPI només per a casos de sospites clares" de la covid-19, i s'obvia "que hi ha pacients asimptomàtics". Sobre la higiene als centres de treball, han concretat que el problema és que els vestuaris són "petits i sense ventilació".

Summary: Denuncien Ambulàncies Egara a inspecció de treball per la manca de protecció als treballadors pel coronavirus


Els alcaldes de l'Arboç (Baix Penedès) i Castellet i la Gornal (Alt Penedès) viuen com "una galleda d'aigua freda" els recents anuncis de tancament de les fàbriques Saint Gobain Glass i Bosch, situades als seus pobles a menys de 8 km l'una de l'altra. La fi d'aquestes plantes suposa acomiadar més de 400 veïns de la zona, tota una "ferida" que els alcaldes desitgen que no empitjori enmig de la crisi derivada de la covid-19. Joan Sans i Miguel Delgado lamenten la situació i acusen el Govern de tenir "abandonat" el Gran Penedès, mentre l'insten a crear un pla de xoc que impulsi la indústria. Remarquen que Saint-Gobain Glass i Bosch se'n van després de gairebé 50 anys als seus pobles, on han creat un fort "arrelament" en moltes famílies. En declaracions a l'ACN, l'alcalde de l'Arboç, Joan Sans, explica que el municipi viu "amb tristor" la intenció de Saint-Gobain de tancar la divisió Glass i acomiadar 122 treballadors. "És molt dur", insisteix, tot recordant que la firma porta més de 47 anys al poble. Una trajectòria que ha comportat un vincle molt estret, ja que a la planta hi ha diversos casos de treballadors de dues i tres generacions d'una mateixa família.  "Saint-Gobain és el pilar principal de l'economia de l'Arboç i quasi de tota la comarca", diu Sans, que apunta que el tancament de la fàbrica Glass repercutirà directament a les arques municipals, que deixaran d'ingressar 250.000 euros anuals en concepte d'Impost d'Activitats Econòmiques (IAE). Sans, que també és president del Consell Comarcal, confia que el Ministeri d'Indústria i els Departaments de Treball i Empresa de la Generalitat aconseguiran convèncer la direcció de Saint-Gobain per a què mantingui el forn de l'Arboç. Mentre la companyia justifica el tancament perquè assegura que s'ha esgotat la vida útil d'aquesta màquina, Sans sosté que un impuls econòmic per part de les administracions permetria renovar-la i allargar l'activitat de l'empresa "com a mínim 25 anys".  A l'espera de com avancin les negociacions, Sans veu en l'anunci de Saint-Gobain un exemple de "l'abandonament" que ha patit el Gran Penedès, en especial la comarca del Baix Penedès, diu. "No se'ns ha tingut en compte en les inversions industrials que ha fet la Generalitat els últims anys", retreu a l'executiu català, a qui li exigeix un pla de xoc per impulsar el sector i evitar noves fugides. "Som la comarca amb més atur de Catalunya i els anuncis de Saint-Gobain i Bosch obren encara més una ferida que ara és molt difícil de tancar", remarca, tot recordant que a les dues fàbriques hi treballen veïns de diversos municipis d'un radi de pocs quilòmetres. A poca distància de l'Arboç, l'alcalde de Castellet i la Gornal subscriu les mateixes queixes. "Sembla que el Gran Penedès no és la prioritat", diu Miguel Delgado, que creu que el tancament de les dues fàbriques és tot just l'inici d'una situació que anirà a més. Delgado recorda que Saint-Gobain Glass fabrica el vidre base per a l'automoció i Bosch distribueix motors per a neteja parabrises, i avisa: "el sector auxiliar de l'automòbil ha estat un actiu important a la comarca i, si això és l'avantsala del que vindrà, el Govern haurà de prendre mesures".  En aquest sentit, assegura que totes les administracions locals i comarcals ja s'estan organitzant per pressionar la Generalitat per tal que inverteixi a la zona "i plantegi alternatives". De fet, Delgado sosté que Bosch té suficient múscul empresarial arreu de l'estat espanyol per traslladar a la planta de Castellet alguna altra divisió i evitar així el tancament de la fàbrica situada al nucli de Sant Marçal, on es preveuen 300 acomiadaments.  "La notícia ha estat una galleda d'aigua freda, perquè Robert Bosch porta quasi 50 anys al municipi i sempre ha estat una fàbrica amb un gran prestigi", lamenta Delgado. Explica que fa dos anys la direcció els va traslladar que passava per una "situació complicada" però sense plantejar un tancament a curt termini. "A més, l'empresa té uns índex de seguretat i de protecció social cap als treballadors que res ens feia pensar que acabés marxant", afegeix l'alcalde. Dues fàbriques "arrelades" en nombroses famílies Sans i Delgado coincideixen a assenyalar Saint-Gobain i Bosch com a dues fàbriques "pilars" de l'economia d'aquesta zona fronterera entre el Baix i l'Alt Penedès. Juntes sumen prop de 650 llocs de treball directes, dels quals ara en perillen més de 400 –Saint-Gobain preveu mantenir la divisió Sekurit a l'Arboç-. A part de compartir protagonisme industrial, també s'assimilen en "l'arrelament" que han creat en nombroses famílies de l'entorn, ja que són molts els casos de diverses generacions que han passat per una de les dues fàbriques. Com el cas de Josep Anton Llenas, membre del comitè d'empresa de Bosch, que assegura que porta 25 anys a la planta de Castellet després que el seu pare també en fos empleat. "I ara també hi treballa la meva germana. Tots tenim molts familiars treballant aquí i és una llàstima veure que tot es resolt amb un tancament", lamenta, i assegura que és una situació "injusta que no defineix la trajectòria de tots aquests anys".  A banda de l'impacte transversal a nombroses famílies, el comitè d'empresa de Bosch subratlla que la mitjana d'edat dels treballadors dificultarà la recerca de feina un cop tanqui la fàbrica. "La retallada de personal dels últims anys, passant de 1.200 treballadors el 2003 a ser-ne 300 ara, fa que no tinguem una piràmide d'edat, sinó un trapezi: hi ha poca gent en edat jubilable i la majoria de la plantilla té entre 45 i 55 anys", explica el president del comitè, Carlos Teruel, que afirma que la situació és "dramàtica". Un escenari complex que també auguren els treballadors de Saint-Gobain. Entre els afectats consultats per l'ACN, es repeteix el temor a no poder trobar feina. "No sé si tindré dret a una pensió, així que potser m'he de convertir en un dels ocupes que ara hi ha arreu de la comarca", diu José Manuel, vicepresident del comitè d'empresa de Glass, que és a punt de fer 50 anys i en porta 11 a la companyia. Un company seu relata que porta 5 anys treballant a la fàbrica i recorda que se sentia satisfet per l'ascens que havia aconseguit durant aquest temps, fet que li feia preveure "que tindria feina tota la vida". Un cop anunciat el tancament de la planta, veu "difícil" trobar lloc en una altra empresa: "No estan les coses com per anar a picar portes". Aquest treballador –que demana preservar la identitat- augura que haurà d'acabar retallant la informació del seu currículum per excloure algunes titulacions "i poder trobar una feina bàsica, encara que sigui amb un sou baix". Prop seu, Domingo Curado vaticina que serà "quasi impossible" trobar un nou lloc de treball. En el seu cas, fa 11 anys que és carretiller a Bergé, empresa subcontractada a la planta de l'Arboç, i recorda que l'impacte indirecte del tancament de la divisió Glass pot arribar a afectar 200 treballadors si es compten casos com el seu. "Jo ja tinc els fills criats, però ara venen els néts, i econòmicament serà molt complicat seguir endavant", lamenta.

Summary: L'Arboç i Castellet acusen el Govern d'"abandonar" el territori i li reclamen un pla de xoc per impulsar la indústria


ERC Reus considera que el motiu de seguir endavant amb l'acusació d'incitació a l'odi contra l'alcalde del municipi i quatre portaveus municipals pel 3-O és "orquestrar una causa de persecució política als partits independentistes". La portaveu municipal d'ERC investigada, Noemí Llauradó, ha assegurat que aquesta causa se circumscriu a la causa general oberta contra els líders independentistes. Llauradó creu que el recorregut "és limitat" perquè "un delicte d'odi no pot ser atribuït a un col·lectiu com el de forces de l'Estat, que no pateixen una situació de vulnerabilitat" i confia que "s'imposi el sentit comú" i s'arxivi. D'altra banda, Ara Reus ha apuntat que la formació "no dubta de la independència de la magistrada", malgrat no compartir-ne la resolució perquè "no s'ha tingut en compte indicis i proves practicades". Per tot plegat, interposaran recurs. Pel que fa a Llauradó, també diputada al Parlament de Catalunya, ERC apunta que "queda la incertesa si serà el jutjat de Reus qui ha de continuar amb aquesta causa per la condició d'aforada i haurà de ser el TSJC el que acabi resolent". La regidora republicana espera que el ministeri fiscal actuï "amb coneixement de causa" i en demani el sobreseïment. D'altra banda, ha celebrat que la interlocutòria arxivi la causa contra una part dels encausats –dos regidors de la CUP, dos treballadors d'un gimnàs i diversos bombers. El portaveu d'Ara Reus, Jordi Cervera, ha defensat que no va existir "cap ànim d'intimidació o incitació cap als agents de policia". També ha dit que "no existia cap ànim d'odi", sinó "un desig de tranquil·litzar a la ciutadania". En aquesta línia, ha dit que la intenció era "que no passés el que estava succeint en relació als aldarulls que s'havien originat en altres indrets". "Era un moment delicat i la voluntat era calmar qualsevol brot de violència que es pogués donar a Reus", ha afegit. La formació també apunta que Cervera no va participar en cap concentració als voltants de l'Hotel Gaudí, on s'allotjaven agents de la policia espanyola.

Summary: ERC Reus creu que l'acusació d'odi pel 3-O respon a una causa de "persecució política" als independentistes


Els grups parlamentaris de Ciutadans i el PP al Congrés han mantingut aquest dijous una primera reunió de treball sobre la composició de la Mesa de la cambra espanyola, que ha estat "cordial", segons fonts del partit 'taronja', i que ha servit per posar de manifest la intenció que la legislatura s'iniciï al més aviat possible per tal d'emprendre "les reformes que Espanya necessita". El diputat electe de C's per Madrid, Miguel Gutiérrez, número quatre a les llistes, ha traslladat al portaveu parlamentari popular al Congrés, Rafael Hernando, la conveniència que la presidència del Congrés estigui encapçalada per algú d'un "color polític diferent" al del govern. Seria positiu en termes de regeneració democràtica i d'impuls de la vida política parlamentària, tal com assenyalen aquestes mateixes fonts. És previst que la setmana vinent hi hagi més trobades amb la resta de partits per encarar la qüestió.

Summary: C's trasllada al PP la conveniència que la presidència del Congrés sigui d'un "color polític diferent" a la del govern


La líder del grup de Cs a l'Ajuntament de Barcelona, Carina Mejías, ha constatat que Ada Colau ha "tapat amb decisions ideològiques" la seva "incapacitat" per gestionar la ciutat. En un comunicat, el partit ha fet balanç dels dos primers anys de BComú al capdavant del consistori. Al seu parer, totes les mesures que han engegat són "restrictives i ideològiques". En aquest sentit, també ha lamentat que el govern ha frenat moltes inversions amb criteris "absolutament arbitraris". Ha citat la moratòria hotelera, que va impedir la injecció de 3.000 MEUR i la generació de 3.000 ocupacions, ha assegurat. Mejías ha destacat que l'única ocupació que es genera a la ciutat prové de la iniciativa privada, i ha conclòs que els plans impulsats per l'executiu per recuperar sectors com els joves o els majors de 45 anys han estat un "fracàs rotund".  També ha denunciat que no s'han impulsat mesures per pal·liar les desigualtats, i ha posat d'exemple el pla de barris, "que ha quedat diluït en el no-res". En matèria de mobilitat, ha recriminat que el govern estigui paralitzant obres importants i estigui portant a terme projectes que "en lloc de pacificar el trànsit ho han desordenat més i han elevat l'índex de contaminació". A més de Glòries, han fet referència a la Superilla del Poblenou.  Mejías també ha al·ludit a les vagues de metro, un conflicte "encallat" com també el de les terrasses, que "posa en evidència una clamorosa manca de voluntat política per aconseguir acords".   La líder de Cs s'ha queixat també de la "insòlita protecció" que el govern atorga al col·lectiu okupa i del pla d'habitatge, que "arriba tard i és insuficient", tot i que està pactat precisament amb el seu grup.

Summary: Cs constata que Colau ha "tapat amb decisions ideològiques" la seva "incapacitat" per gestionar Barcelona


La Viquipèdia ha iniciat aquest dimecres un concurs en línia per "estudiar editant" dirigit especialment els alumnes que es preparen per les Proves d'Accés a la Universitat (PAU), però també als estudiants universitaris, personal docent i a tothom que hi vulgui col·laborar. Proposen 180 articles per crear i 90 per millorar relacionats amb les matèries avaluables del territori catalanoparlant, entre els quals hi ha "poesia modernista", "Tractat del Pont dels Escalls", "funció irracional", "teoria del disseny", "auditoria comptable", "arqueologia musical" o "política ambiental". El concurs romandrà obert fins el dia 10 de juliol, darrer dia de la convocatòria d'estiu de les PAU, segons informa Amical Wikimedia en un comunicat. La pandèmia per la covid-19 ha provocat "una situació excepcional" en el calendari escolar i universitari que ha afectat "especialment" els alumnes de batxillerat que preparen les PAU, apunta l'entitat. "En un context marcat pel treball a distància, l'autoaprenentatge i l'accés sovint poc equitatiu als recursos educatius disponibles" el projecte pretén contribuir a que la Viquipèdia esdevingui "una font de qualitat acadèmica i de suport docent". El guanyador rebrà una inscripció en un curs d'idiomes en una de les 22 universitats de la Xarxa Vives d'Universitats. Entre la resta de concursants es sortejaran vals per a material universitari.

Summary: La Viquipèdia ajuda a preparar les PAU amb un concurs per "estudiar editant"


La trentena de persones desallotjades a causa de l'incendi de la Pobla de Montornès (Tarragonès) esperen poder tornar a casa aquest vespre. Es tracta dels veïns de la urbanització de la Font de la Gavatxa, al terme municipal de Bonastre, que els Bombers van decidir desallotjar divendres a la tarda de manera preventiva. Set d'ells han passat la nit al centre cívic del municipi, mentre que la resta s'han reubicat a casa d'amics i familiars. El Luís Miguel García és un dels veïns desallotjats i, en declaracions a l'ACN, assegurava que estan "molt cansats" després de passar la nit sense dormir. "Tenim moltes ganes de tornar a casa i relaxar-nos", ha expressat García, qui ha apuntat que en cap moment van tenir sensació de por, ja que les flames no van arribar a la urbanització.

Summary: "Estem molt cansats, tenim moltes ganes d'arribar a casa i relaxar-nos perquè no hem dormit en tota la nit"


El president retreu que el partit taronja estigui immers en una "carrera per l'espanyolisme més ranci" i hagi donat suport a una monarquia "indecent i de comportament mafiós"  ACN Barcelona.-El president de la Generalitat, Quim Torra, ha participat al ple monogràfic sobre la priorització de l'agenda social i la convivència carregant contra Cs, el grup promotor de la sessió. I és que Torra ha assegurat no entendre perquè el portaveu del partit taronja, Carlos Carrizosa, ha parlat més del procés sobiranista que "de temes socials, quan a la petició del ple argumentaven que volien prioritzar això". Amb tot, el president ha replicat a Cs que amb la seva "actitud" són ells els que "posen en risc la convivència". "Busquin un altre to, amb crispació no solucionaran res", ha etzibat Torra, que també ha considerat que Ciutadans està immers en una "carrera per l'espanyolisme més ranci" amb el PP, i alhora li ha retret que hagi donat suport a una monarquia "indecent i de comportament mafiós". D'altra banda, el president ha ofert a Carrizosa i el seu partit celebrar "un debat sobre la independència, sense amenaces, per mirar si convé o no la independència".

Summary: Torra acusa Cs de "posar en risc la convivència" amb seva "crispació" i li ofereix "un debat sobre la independència"


El portaveu d’ERC al Congrés dels Diputats, Gabriel Rufián, ha fet una crida a la “responsabilitat” a PSOE i Podem perquè acordin una investidura per la setmana que ve. “Nosaltres com a principal grup català a aquesta cambra demanem responsabilitat a tots” perquè “ningú s‘aixequi de la taula de negociació fins l’últim minut”, ha dit. Rufián ha recordat que darrere els vots al PSOE i a Podem hi ha “moltíssima il·lusió” per “frenar el feixisme i donar una oportunitat a la política”. “Demanem que no es desil·lusioni aquesta gent i no hi ha cap ministeri ni veto que mereixi el que estem passant aquests dies”, ha dit. ERC decidirà el seu vot aquest divendres a la seva executiva tot i que Rufián ha recordat que la seva formació no ha vingut al Congrés a “bloquejar” un govern progressista. El portaveu d’ERC ha fet aquestes manifestacions després de la reunió d’una hora amb la portaveu del PSOE, Adriana Lastra. Una trobada “cordial” i “satisfactòria” on “el missatge que ERC ha volgut traslladar és que cal parlar, dialogar i negociar aquesta legislatura, que ha de ser sí o sí la del diàleg, la negociació i la del retorn del conflicte polític a la política”.  Setembre complica la vida a tots Rufián ha recordat que una investidura al mes de setembre “complica la vida a tothom”, també a ERC que hauria de fer el vot a la investidura, ha recordat, coincidint amb la sentència del judici de l’1-O i la Diada. Ha recordat que ERC té un acord de coordinació amb Bildu, que votarà el mateix que els republicans, i ha apuntat que “no li semblaria dramàtic” que JxCAT fes un vot diferent al dels republicans.  "Donar una segona oportunitat a la dreta és una irresponsabilitat" Rufián ha apuntat que ERC no bloquejarà la investidura. “La gent està fatigada i vol que els polítics facin política sobretot després d’unes eleccions on el perill era el que era, i donar una segona oportunitat a Rivera, Casado i Abascal és una irresponsabilitat i és tirar per la borda centenars de milers de vots que van votar determinades formacions polítiques perquè els van prometre que es faria política”.

Summary: ERC fa una crida a PSOE i Podem la “responsabilitat” i decidirà divendres el vot a la investidura de Sánchez


La pedregada d'aquest dimecres a la tarda ha deixat danys importants en l'agricultura en municipis de l'Urgell com és el cas de Bellpuig, Anglesola o Preixana. A Bellpuig, la població més afectada, la tempesta ha provocat danys de fins el 100% en poma i pera en algunes zones del municipi, segons Asaja Lleida. L'alcalde Jordi Estiarte assenyala que "una pedregada com aquesta no es recorda en molts anys", amb molta pedra i d'una mida important. Però la tempesta també ha provocat danys considerables en panís i cereal d'hivern en aquesta comarca. Municipis del Pla d'Urgell, del nord de les Garrigues i del Nord del Segrià també han patit afectacions en cultius agraris tot i que en menor intensitat.

Summary: La pedregada deixa danys de fins el 100% en poma i pera a l'Urgell i també malmet camps de panís i cereal


Els Mossos d'Esquadra van detenir el passat 16 de març un lladre multireincident com a presumpte autor de nou robatoris amb força en cases d'urbanitzacions d'Esparreguera (Baix Llobregat). L'individu, de 35 anys i veí de la localitat, havia sortit de la presó l'agost del 2015 després d'una condemna d'11 anys per fets similars. A principis del 2016 una sèrie de robatoris en diverses cases d'Esparreguera van fer saltar l'alarma. Uns il·lícits que seguien un 'modus operandi' molt similar amb d'altres robatoris comesos a Sant Feliu de Llobregat i Martorell a finals del 2015. El lladre sempre actuava en cases semblants, amb poca destresa i molta aparatositat. La Policia Local d'Esparreguera va identificar el sospitós el 14 de març transportant un carretó ple d'objectes a prop del seu domicili. Dies després, dues víctimes de robatori diferents van identificar els objectes com a propis. Els agents van detenir l'home i el van relacionar també amb la sostracció d'un vehicle. Els tres fets coincidien en la manera de perpetrar-se amb els que havien succeït a finals de 2015. Els mossos van fer una entrada i registre al domicili del detingut, una casa ocupada, i van recuperar un gran nombre d'objectes robats. Els investigadors relacionen l'individu amb nou robatoris amb força ocorreguts a Esparreguera entre finals de gener i mitjans de març. El detingut va passar a disposició judicial el dissabte 19 de març i el jutge va decretar la prohibició de residència i d'accés a les nou poblacions del partit judicial de Martorell.   Els Mossos destaquen que l'home va sortir de la presó l'agost de 2015 després d'una condemna d’11 anys per fets similars. A continuació, va tornar a delinquir i va acumular 14 antecedents per robatoris amb força, dos d'aquests en domicilis, fins a finals de 2015. Com que el jutge li va prohibir la residència en tot el partit judicial de Sant Feliu de Llobregat s'havia desplaçat a l'àrea de Martorell.

Summary: Detenen un lladre multireincident per nou robatoris en cases d'urbanitzacions d'Esparreguera


L’exfutbolista i entrenador de futbol Vicente del Bosque i l’organització Nueva Economía Fórum han estat guardonats amb els Premis Blanquerna 2017 que atorga la Generalitat a través de la seva Delegació a Madrid. Aquests guardons, que enguany arriben a la seva 19a edició, reconeixen la tasca d’aquelles persones i entitats que hagin contribuït, en l’àmbit estatal, al desenvolupament, la promoció, el coneixement o la projecció de Catalunya, així com a la millor entesa i diàleg entre la societat catalana i l’espanyola. El lliurament dels guardons tindrà lloc el març a Madrid en un acte presidit pel president Puigdemont. A partir d’aquest any han quedat establertes dues categories: Premi Blanquerna a una personalitat i Premi Blanquerna a una institució, empresa o entitat. Vicente del Bosque González (Salamanca, 1950) ha estat distingit amb el Premi Blanquerna per la seva personalitat sempre tendent a posicionaments públics favorables al diàleg i a la concòrdia. Per la seva banda, Nueva Economía Fórum, organització privada i plural de debat presidida pel seu creador, José Luís Rodríguez, ha estat guardonada amb el Premi Blanquerna per la seva disposició a donar veu a la pluralitat d’opinions i mirades sobre la realitat política espanyola i catalana.    El jurat d'aquests premis està presidit per la consellera de la Presidència, Neus Munté, i el delegat del Govern a Madrid, Ferran Mascarell, com a vicepresident. Els vocals són Anna Bosch, periodista dels serveis informatius de TVE; Jordi Bosch, president d’Endemol España; Carles Casajuana, exambaixador i escriptor; Iñaki Gabilondo, periodista; Miquel Gamisans, secretari de Comunicació de la Generalitat; Juan Miguel Hernández León, president del Círculo de Bellas Artes; Joaquim Nin Borreda, secretari general de la Presidència; Vicky Peña, actriu; Jordi Vilajoana Rovira, exsecretari de Difusió i Atenció Ciutadana, i Núria Vilanova, presidenta d’Atrevia. El secretari del jurat és Gabriel Planella, secretari tècnic de la Delegació del Govern a Madrid.

Summary: Vicente del Bosque i Nueva Economía Fórum, guardonats amb els Premis Blanquerna 2017


El Museu Blau de Barcelona exhibeix una rèplica a mida real de l'esquelet del primer dinosaure adaptat per nedar que es coneix i el més gran entre els carnívors a l'exposició temporal "Spinosaurus: el gegant perdut del Cretaci". L'Spinosaurus és un dinosaure de característiques úniques, ja que és el primer exemplar aquàtic que es coneix. Ha calgut més d'un segle per poder completar la història sobre una de les criatures més grans que han habitat la Terra. La mostra és una coproducció organitzada per la National Geographic Society amb la col·laboració de la Universitat de Chicago i s'ha complementat amb fòssils de les col·leccions del Museu, que inclouen restes d'aquest singular dinosaure. L'exposició es podrà visitar del 12 de juliol al 26 de març de 2017.  L'Spinosaurus va ser un dels grans rèptils que va habitar la terra. Comptava amb unes dimensions colossals que superaven les 6,8 tones de pes i els 15 metres de llargada, superant les mesures del Tyrannosaurus Rex. Tal com ha explicat Kathryn Keane, vicepresidenta de l’àrea d’Exposicions i Experiències del National Geographic Museum de Washington, "les característiques especials del Spinosaurus el fan diferent de qualsevol altre ésser que hagi viscut a la Terra”, ja que és l'únic exemplar de dinosaure “amb una vida activa en el medi aquàtic”. No sols podia nadar, sinó també caçar. Les seves característiques anatòmiques feien possible aquest mode de vida, tenint un crani semblant al d'un cocodril, un llanguíssim coll, una immensa cresta dorsal i potes posteriors curtes per poder desplaçar-se dins de l'aigua.  Aquest exemplar es va descobrir el 1912, quan el paleontòleg alemany Ernst Stromer en va trobar un esquelet al desert del Sàhara (Egipte). Però aquestes primeres troballes conservades al Museu de Munic van ser completament destruïdes en un bombardeig durant la Segona Guerra Mundial. Va haver de passar un segle fins que els exploradors i paleontòlegs Nizar Ibrahim i Paul Sereno varen redescobrir un esquelet fins i tot més complet que l'exemplar perdut d'Stromer.  Tal com explica Vicent Vicedo,  paleontòleg i conservador del Museu de ciències Naturals de Barcelona, l’exposició intenta mostrar tota aquesta història “i fer veure el descobriment i el redescobriment d'aquest singular dinosaure aquàtic que ha trigat prop d'un segle a completar-se”.  L'exposició és, precisament, un recorregut a través d'aquesta història. Presenta una rèplica de l'esquelet de l'Spinosaurus a mida real que ocupa l'espai central de la sala i s'acompanya de models, fòssils i produccions audiovisuals que permeten a l'espectador conèixer tota la història del descobriment dels fòssils d'aquest gegant. Mitjançant uns vídeos projectats a la sala, traslladen a l'espectador la fauna i la flora del nord d'Àfrica en el període Cretaci fa 95 milions d'anys, quan les condicions climàtiques eres les d'un immens delta fluvial. Així mostren part de la col·lecció del museu a l'època del Cretaci “aprofitant perquè la gent pugui veure la diversitat de la fauna que hi havia en aquella època”, ha explicat Vicedo.  Anna Omedes, directora del Museu de Ciències Naturals de Barcelona, ha destacat que aquesta exposició és "el resultat d'una aventura científica que va començar amb uns primers descobriments fa 100 anys i uns redescobriments molt recents, el 2014”. A més, ha afegit que part de la seva importància recau en que “explica molt bé quina és la metodologia de treballar dels paleontòlegs i dels científics i quina es la seva relació amb els llocs on troben els fòssils, mostrant no solament el resultat sinó la complexitat de la metodologia que es fa servir”.  Aquesta exposició es va inaugurar al National Geographic Museum de Washington i ha fet un recorregut per diverses ciutats com Milà i Berlín fins a arribar a Barcelona, on es podrà visitar al Museu Blau de Barcelona del 12 de juliol al 26 de març de 2017. La visita es podrà completar amb un programa d'activitats desenvolupades al voltant de la mostra com ‘Nit al Museu’, que tindrà lloc el 19 de juliol i on es podrà visionar la pel·lícula ‘Caminant entre dinosaures’; ‘Tarda de Cinema’ on es combinarà el cine amb visites a l'exposició, o les ponències d'“El Club dels Llunàtics” on diferents experts oferiran xerrades sobre aquest gran gegant.

Summary: El Museu Blau exhibeix una rèplica a mida real del primer dinosaure nedador i el més gran entre els carnívors


Les excavacions arqueològiques als terrenys situats entre la catedral de Tortosa i el riu Ebre han posat al descobert noves restes de la Dertosa romana i part de la façana fluvial dels segles XV i XVI. En concret, s'ha trobat, a l'entorn del que va ser el Fòrum romà, un conjunt de tabernae, la base d'un temple amb un podi. Es referma així que aquest era "el principal espai polític i econòmic de la ciutat romana". També en les excavacions més properes al riu, a tocar de l'avinguda Felip Pedrell, s'han descobert murs i embarcadors, i dos escales d'accés a les edificacions des del riu, que corresponen a la façana fluvial de Tortosa en l'etapa del Renaixement. L'Ajuntament ha anunciat que comptarà amb 1,8 milions d'euros dels fons FEDER per urbanitzar i museïtzar la zona.  La Tortosa romana estava documentada però fins ara, només s'havien pogut trobar monedes amb referència a Dertosa. L'espai que s'ha descobert als peus de la basílica "correspon de manera fidedigna" amb el dibuix que el paisatgista flamenc Anton van den Wyngaerde va fer al 1563 de tota la ciutat des del marge dret del riu, un fet que afegeix valor a la troballa.  En les fases d'excavació anteriors ja s'havien localitzat les restes de l'absis d'una basílica visigòtica, que podria correspondre a la primera església de la ciutat; una fàbrica de salaons del segle V o diverses construccions de l'època andalusina. La construcció de la plaça davant de la catedral farà visitables aquestes restes per convertir-les en un actiu turístic i cultural de primera magnitud.  L'alcaldessa Meritxell Roigé i el tinent d'alcalde Josep felip Monclús han explicat, aquest dijous, que Tortosa ha obtingut 1,8 milions d'euros dels fons FEDER per posar en valor aquests vestigis i altres espais històrics de la ciutat. El projecte rebrà el nom de 'Dertosa-Turtuxa-Tortosa: una ciutat, tres noms i 2.000 anys' que inclourà a més, un espai interpretatiu. El projecte també inclou la creació d'un mapping permanent que es projectarà sobre la façana de la catedral que esdevindrà "una atracció única" i es vincularà amb el call jueu a través de la Casa de les Tres Cultures i amb el passeig del Castell que s'ha de construir a la costa de Capellans, en el qual també s'instal·laran les escultures dissenyades per Ignasi Blanch, amb personatges històrics de la cuitat.

Summary: Troben davant la catedral més restes de l'espai públic de la Tortosa romana i la façana fluvial del Renaixement


Aquesta setmana ha començar la collita de la Golden a la plana de Lleida, la varietat de poma que més es produeix a Catalunya, especialment a les comarques de Ponent. Segons les previsions que Afrucat i el Departament d'Agricultura van donar a conèixer a principis d'estiu, la producció de Golden serà similar aquesta campanya a la passada. En concret, al conjunt del país s'estima una producció de Golden de 138.080 tones, un 1,4% inferior que el 2017, tot i que aquesta xifra es podria veure reduïda per les diverses pedregades dels darrers mesos que han afectat les comarques de Ponent. Caldrà veure com evolucionen els preus en l'inici d'aquesta campanya de comercialització tenint en compte que la producció de poma al conjunt d'Europa serà considerablement superior a l'any passat, en què es van assolir cotitzacions rècord en Golden a Mercolleida, especialment entre els mesos de maig i juliol, per la baixa disponibilitat d'aquesta poma al conjunt del continent.       La plana de Lleida ha donat el tret de sortida a la campanya de recol·lecció de la poma Golden, amb una setmana de retard del que és habitual. Ho ha fet amb bones expectatives pel que fa a qualitat per la bona mida dels fruits i per la no presència de russeting.   Segons les previsions que van donar a conèixer al juliol Afrucat i el Departament d'Agricultura, la producció de poma Golden aquesta campanya serà d'unes 138.080 tones al conjunt de Catalunya, un 1,4% per sota de la campanya anterior (140.110 tones), però quedarà lluny de les 165.520 tones del 2016, degut a les gelades tardanes i a les pluges de la primavera que van repercutir en la floració i en el quallat dels fruits, i a les pedregades de principis d'estiu, en concret dels mesos d'abril i juny. Tot i això, aquestes previsions podrien anar a la baixa ja que no comptabilitzen l'afectació de les pedregades dels mesos de juliol, agost i setembre en comarques com ara el Segrià, la Noguera, les Garrigues i el Pla d'Urgell. Així, a les comarques de Lleida, principal zona productora, s'espera assolir unes 113.630 tones, un 1% més que la campanya del 2017, però que pot acabar minvant pels danys de les pedregades. La producció a les comarques de Girona serà d'unes 23.820 tones, un 13% inferior al 2017, mentre a Barcelona serà d'unes 500 tones, i a Tarragona, es mourà entorn de les 400, segons les previsions d'Afrucat i Agricultura. D'altra banda, l'important repunt de la producció de poma al conjunt d'Europa fa preveure que els preus d'aquesta fruita seran inferiors a la campanya passada, en la qual van seguir una bona tendència per als productors catalans i especialment en Golden per la poca presència d'aquesta poma arreu del continent. Entre els mesos d'abril i juliol, la poma Golden va assolir cotitzacions rècord a Mercolleida, d'entre 70 i 80 cèntims el quilo, respecte als 40 cèntims d'ara fa un any, coincidint amb l'inici de la darrera campanya de comercialització de la Golden. En aquest sentit, caldrà esperar a veure com arrenca la nova campanya de vendes ja que, de moment i a l'espera que es generalitzi l'inici de la collita, la Golden no ha començat a cotitzar aquest setembre a la llotja agropecuària lleidatana.

Summary: Arrenca la recol·lecció de la Golden després d'una darrera campanya amb cotitzacions rècord d'aquesta poma


La facturació del comerç electrònic a l'Estat va arribar als 39.243 MEUR el 2018, un 29% més que l'any anterior, segons dades de la Comissió Nacional dels Mercats i la Competència. En el quart trimestre de l'any  la facturació va pujar un 26,9% interanual fins als 10.820 MEUR. Els sectors d'activitat amb més ingressos han estat les agències de viatges i operadors turístics, amb l'11,5% del total; el transport aeri (8,6%) i el vestit (6,8%). En total es van registrar més de 205 milions de transaccions, un 33,2% més. La major part dels ingressos provenen de  webs de comerç electrònic a l'Estat (49,2%) i el 50,7% restant es correspon amb compres amb orígen Espanya fetes a portals exteriors.  El saldo net exterior, és a dir, la diferència entre el que es compra des de l'estranger a portals espanyols i el que es compra des de l'Estat a l'estranger, revela un dèficit de 3.726 MEUR. Per nombre de transaccions, el 41,1% es registren en portals espanyols i el 59% en webs de l'estranger.  El volum de negoci de les transaccions amb origen Espanya i dirigides a l'exterior va ser de 5.491 MEUR en el darrer trimestre de l'any, un 29,3% més que en el quart trimestre del 2017. Més del 90% d'aquestes compres tenen com a destí la Unió Europea (UE).  Per tipologia d'activitats, les que tenen més volum de negoci des de l'Estat a l'exterior són el transport aeri (9,2%9, el vestit (8,7%) i els jocs d'atzar i apostes (5,2%).  Pel que fa a les vendes des de webs espanyoles a l'exterior, s'han situat en una facturació de 1.765 MEUR, un 50,3% més que en el quart trimestre del 2017. El 70% de les compres des de l'exterior provenen de la UE. També les àrees d'activitat relacionades amb el sector turístic són les que engloben la major part de les compres, amb gairebé un 70%. Per últim, els ingressos del comerç electrònic dins de l'Estat, és a dir, compres fetes a Espanya des de portals espanyols, han crescut un 14,8% interanual fins als 3.564 MEUR. El sector turístic suposa el 21,9% de la facturació dins de l'Estat, seguit dels espectacles artístics, esportius i recreatius (7,4%) i el vestir (5,9%).

Summary: Les vendes de comerç electrònic pugen un 29% el 2018 a l'Estat fins gairebé els 40.000 MEUR


La nova proposta del Museu Can Framis per a la línia expositiva ‘L’art de col·leccionar’ du el nom del perfumista i empresari Ernesto Ventós i la seva singular col·lecció ‘olor VISUAL’. L’equipament de la Fundació Vilacasas mostra des d’aquest dilluns una selecció–del crític d’art Daniel Giralt-Miracle- d’onze obres del fons de Ventós, que li evoquen experiències olfactives diverses. Són creacions d’art contemporani –pintura, escultura, instal·lacions- per a les quals el perfumista ha creat essències en funció del què li suggereix la seva memòria olfactiva. A l’exposició cada obra es mostra al costat d’un petit recipient amb el seu perfum, una invitació a olorar per veure l’art. La col·lecció ‘olor VISUAL’ fou batejada així pel poeta i amic d’Ernesto Ventós, Joan Brossa. El perfumista i empresari la va començar a confegir ara fa 40 anys, a partir d’una premissa molt especial: les obres que en formen part desperten la memòria olfactiva del col·leccionista, creant un vincle perceptiu, emocional i sensible entre subjecte i objecte, l’ésser i l’art.  Fruit d’aquesta relació, sorgeix la creació d’essències per a alguns dels artistes de la seva col·lecció, com Francesca Llopis, Alredo Jaar, Antoni Muntadas, Soledad Sevilla, José María Sicilia o el fotògraf Manel Armengol, d’actualitat aquests dies. No és només el què la visió de l’obra suggereix al perfumista el que es plasma en una essència, sinó que es basa, a més, en el què els propis artistes li expliquen sobre les seves obres.  La col·lecció va néixer amb un objectiu pedagògic clar, explica la seva directora, Cristina Agàpito: “Ensenyar la gent a olorar”. El sentit de l’olfacte pot ser un camí perquè tant experts com neòfits s’apropin a l’art en igualtat de condicions i sense idees preconcebudes, sostenen.  D’alguna manera, mostrar les obres amb ‘el seu’ perfum persegueix crear una “sinestèsia” en l’espectador, diu Agàpito manllevant el mot del recurs literari que consisteix a barrejar trets de diversos sentits del cos per crear un efecte més gràfic. “Estem acostumats a veure l’art, a escoltar-lo (música), i en alguna ocasió tocar-lo, però en canvi no l’ensumem mai”, senyala aquest historiadora de l’art. Aquest perfumista, que pateix sordesa, i que des de petit es va relacionar amb “el món de les olors” per la professió del seu pare, segons explica Agàpito, “no concep el món que ens rodeja sense estar olorant contínuament”.  Amb tot, no va ser fins l’any 1978 que va començar la seva col·lecció d’art. Aquell any, va participar com a perfumista en una exposició organitzada per la Fundació Miró anomenada “Suggestions olfactives”. Allò li va donar la clau i el fil conductor de la que posteriorment seria la seva col·lecció particular. “La seva percepció olfactiva, la seva memòria olfactiva, de fet”.

Summary: La memòria olfactiva del col·leccionista Ernesto Ventós s'enuma a Can Framis


Seat i el Departament d'Ensenyament han signat aquest dijous la renovació per quatre anys del conveni de col·laboració per promoure i desenvolupar la formació professional a Catalunya modernitzant-la i adaptant-la als nous reptes del mercat laboral, amb especial atenció a les necessitats del sector de l'automoció. L’acord preveu actuacions per ampliar l’FP dual, per realitzar el reconeixement acadèmic de l’experiència laboral del personal de l’empresa automobilística i de col·laboració en l’actualització dels currículums dels cicles formatius del sector. Melcior Arcarons, director general de Formació Professional Inicial, ha explicat que les actuacions previstes en aquest conveni "contribueixen a desplegar els tres eixos estratègics per a la millora de la formació professional de Catalunya: la modernització curricular dels títols, la flexibilitat i accessibilitat de les ofertes formatives i l’extensió de la formació professional dual". Per la seva banda, Xavier Ros, vicepresident de recursos Humans de Seat, ha destacat el compromís de SEAT amb les activitats formatives que milloren la qualificació i el reciclatge dels professionals del sector i d'aquells joves que vulguin especialitzar-se en aquest camp professional. El conveni preveu que Ensenyament ofereixi orientació a les empreses pel desenvolupament de la formació professional dual i també que faci un seguiment del procés. Pel que fa al reconeixement acadèmic, Ensenyament el durà a terme a partir dels aprenentatges assolits a través de l’experiència laboral pels treballadors de SEAT. També es podrà donar validesa acadèmica a les accions de formació contínua que imparteix l’empresa als seus treballadors. Un altre aspecte que es contempla és que el personal de SEAT pugui cursar parts d’un cicle formatiu de manera flexible. SEAT, a banda de col·laborar en l’actualització dels currículums, treballarà amb el Departament en l’organització i realització de cursos de formació i actualització tecnològica per al professorat dels centres educatius públics que imparteixin estudis relacionats amb el sector, facilitarà la utilització de les seves instal·lacions i cedirà vehicles per al seu ús didàctic ús en centres d’FP públics.

Summary: Seat i Ensenyament renoven el conveni de col·laboració per promoure l'FP en el sector de l'automoció a Catalunya


El grup feminista Dones de Lleida celebra aquest divendres la sanció a 'la Manada' arran de la denúncia que va posar l'organització a l'Agència espanyola de Protecció de Dades contra els fòrums 'ForoCoches' i 'Burbuja.info' el maig de 2018, i que ara s'ha resolt amb 150.000 euros de multa a dos dels violadors del grup – el guàrdia civil i el militar -  per la difusió del vídeo de la víctima. Des de Dones de Lleida han volgut fer una crida a seguir denunciant públicament als agressors i a les institucions que ''legitimen la violència contra les dones''. En aquest sentit, envien el recolzament a totes les víctimes d'agressions masclistes sota el lema ''Nosaltres si et creiem germana'', i recorden que el ''el feminisme autoorganizat dóna fruits quan planta cara col·lectivament al patriarcat''.  El Grup Dones de Lleida va presentar una denúncia per la ''greu vulneració de drets'' que consideren que van cometre persones usuàries de les dues xarxes d'internet denunciades al difondre el vídeo de la víctima gravat pels dos violadors. Segons el Grup, un dels seus usuaris va publicar el vídeo de l'agressió, dades persones de la víctima de 'la Manada', creuant dades publicades a la premsa i van aconseguir el seu nom i cognoms, fotos així com accés a un dels seus perfils a les xarxes socials. Malgrat que els principals fils d'informació van ser esborrats per alguns dels foreros, des de Dones de Lleida es remarca que les xarxes continuaven publicant informació confidencial i protegida per la justícia mentre feien ''comentaris insultants, acusaven a la víctima i exculpaven als violadors''. El Grup Dones de Lleida entén que aquests fets vulneren greument la protecció de dades personals d'una víctima i per això va sol·licitar a l'agència que obrís un expedient sancionador contra les dues empreses, una amb seu a Palència i l'altra a Madrid; així com també contra els que havien realitzat i difós el vídeo. L'organització feminista ja va destacar en aquell moment que emprenia la denúncia administrativa mentre esperava que la causa penal fos duta a terme per la policia espanyola. Les feministes consideren que la sentència de 'la Manada' i el vot particular del jutge van aplanar el camí per a què ''els masclistes condemnin la víctima i no els violadors, i se sentin lliures de tenir actuacions com les ocorregudes en aquests fòrums d'internet''. Així mateix, reclamen que els mitjans de comunicació no donin veu a comentaris ''misògins i masclistes com el d'Arcadi Espada en què reclamava vídeos sexuals de la víctima de la violació de 'la Manada'''. Per Dones de Lleida, aquests vídeos constitueixen una ''greu humiliació i volen posar en dubte la llibertat de les dones i la exculpació dels agressors''. En el mateix sentit, lamenten que la periodista Ana Rosa Quintana permetés aquestes declaracions en el seu programa.

Summary: Dos membres de 'la Manada' reben una sanció de 150.000 euros per una denúncia del Grup Dones de Lleida


L'exsecretari d'estat de Seguretat en el govern del PP José Antonio Nieto ha assegurat  aquest dimarts que la Policia Nacional i la Guàrdia Civil van actuar durant l'1-O de forma "exemplaritzant" per evidenciar que el referèndum era il·legal i així fer-ho entendre a la ciutadania catalana. Nieto ha declarat com a testimoni davant del jutjat d'instrucció número 7 de Barcelona, per videoconferència i durant prop de quatre hores, i, segons fonts jurídiques, ha justificat en tot moment l'actuació policial per fer complir la "llei" i la interlocutòria  del TSJC, i ha defensat l'ús de les porres: "Hi són per utilitzar-les, no per ensenyar-les".

Summary: Nieto diu que la policia va actuar de forma "exemplaritzant" per evidenciar que l'1-O era il·legal


Els Bombers de la Generalitat han donat per estabilitzat poc després de les vuit del vespre l’incendi que des de mitja tarda afectava l’antiga fàbrica de la Seda al Prat de Llobregat. El foc ha afectat una turbina i una conducció de gas i ha generat una columna espessa de fum d'oli tèrmic refrigerant. El foc no crema productes tòxics i no hi ha hagut ferits. L'incendi s'ha declarat poc després de les cinc de la tarda a les instal·lacions de la Seda, situada a la Ronda Ponent del Prat de Llobregat. Quinze dotacions dels Bombers de la Generalitat s'han desplaçat fins al lloc del foc. En un primer moment els Bombers han demanat el confinament dels veïns de la zona propera que es veiessin afectats pel fum. L’incendi ha afectat l’exterior d’una turbina de les instal·lacions on ha cremat oli tèrmic refrigerant. Des d’un primer moment, els efectius dels Bombers han estat treballant per protegir les zones més vulnerables del costat de la turbina per evitar riscos, com són la canalització de gas i els transformadors d’alta tensió, així com també han estat neutralitzant amb escuma la zona afectada.   Com a mesura preventiva, s’havien desallotjat els treballadors de les empreses més properes els quals han pogut retornar un cop s’ha donat per estabilitzat. A més s’ha donat per finalitzada la recomanació, que Bombers de la Generalitat havien demanat a través de Protecció Civil, d’evitar acostar-se a la zona i a tancar portes i finestres en cas de notar molèsties. Segons ha confirmat el Sistema d’Emergències Mèdiques (SEM) no hi ha hagut cap persona ferida.   En el dispositiu continuen treballant 20 dotacions dels Bombers de la Generalitat en les tasques d’extinció. Així mateix, també s’han desplaçat  tècnics de Protecció Civil, donant suport a les tasques de coordinació i avisos a la població, dos tècnics de la (DGPC), efectius dels Mossos d’Esquadra, de Policia Local i del Sistema d’Emergències Mèdiques (SEM) en caràcter preventiu i dues dotacions dels Bombers de Barcelona.   El Centre d’Emergències de Catalunya CECAT de Protecció Civil de la Generalitat (DGPC) ha estat en contacte permanent amb l’Ajuntament del Prat i també amb els municipis propers per la possible arribada del fum de l’incendi. Cal afegir que, Protecció Civil no ha fet sonar les sirenes d'avís de risc químic que té el municipi, ja que no s'ha tractat d'una emergència química.   El telèfon d’emergències 112 Catalunya ha rebut un centenar de trucades per l’incendi al Prat de Llobregat.

Summary: Els Bombers donen per estabilitzat l’incendi a l’antiga fàbrica de la Seda al Prat de Llobregat


El primer secretari del PSC, Miquel Iceta, ha apel·lat a la paralització del Pla Hidrològic Nacional (PHN) del PP per part del govern de José Luis Rodríguez Zapatero per demanar el vot socialista a les Terres de l'Ebre. Iceta ha demanat "no perdre" el "consens" al voltant de l'oposició al transvasament de l'Ebre i una nova cultura de l'aigua. Una lluita que ha volgut desvincular del procés cap a la independència de Catalunya tot assegurant que els socialistes assumeixen la defensa del riu també "pensant amb Espanya". El primer secretari dels socialistes ha acompanyat els candidats ebrencs en un acte electoral a Tortosa en el qual també ha carregat contra l'alcaldessa de Barcelona, Ada Colau. El "consens" al voltant de la paralització del transvasament i la "interiorització d'una nova cultura de l'aigua", a partir de "l'estalvi" i "reutilització" de l'aigua o la construcció de dessaladores promoguda pel govern socialista de Zapatero. "Amb les lluites que va costar, que no eren per la independència, sinó per lo riu, que per aquestes terres el riu és vida, no només per a vosaltres sinó pels que no vivim aquí. No només pensem amb –les Terres de- l'Ebre, quan pensem amb l'Ebre, sinó que pensem amb Catalunya i Espanya", ha argumentat. "Si desconnectem l'aigua i la llum què ens quedarà?", s'ha preguntat. Iceta ha vinculat independència i transvasament després que el candidat al Senat, Joan Sabaté, critiqués les paraules de la presidenta del Parlament, Carme Forcadell, per interpretar que identificava la lluita per l'Ebre amb l'embrió de la mobilització social per la independència. Sabaté ha carregat contra el PP i C's, per abraçar la proposta d'un nou transvasament davant les reclamacions del llevant peninsular, així com Democràcia i Llibertat, a qui ha acusat de tenir conviccions "transvasistes" per continuar reclamant l'aigua del Roina. "És la mentalitat de les obres faraòniques", ha assegurat, tot identificant al seu darrere "un gran volum de negoci". Aigua al marge, el primer secretari socialista ha dedicat una part de la seva intervenció davant més d'un centenar de persones a carregar contra els "populistes", en una clara referència a En Comú Podem així com també cap als partits que impulsen el procés, DL i ERC, per posar la CUP "al centre de l'escenari". No ha estalviat crítiques tampoc cap a l'alcaldessa de Barcelona, Ada Colau, de qui ha assegurat que "no ho està fent bé", en referència, per exemple, a la moratòria en la construcció de nous hotels a la ciutat. "Han arribat i ho han aturat tot", ha assegurat, amb retrets per criticar i "insultar" els seus "socis" al consistori –el PSC li va donar suport- durant la campanya electoral. "La PAH es queixa que a Barcelona no ha fet el miracle promès. A mi em sap greu, perquè el problema no és que no sap fer miracles, és que els va prometre miracles", ha tancat. Iceta també ha ironitzat sobre la salut electoral del partit després d'haver "vist publicada l'esquela". Considera que el PSC aconseguiria la "victòria" en els pròxims comicis de diumenge si, finalment, acaba obtenint set escons per Barcelona i un a cadascuna de les tres circumscripcions restants. "Hem d'aspirar a representar un milió de catalans, no mig", ha clamat, tot convençut que la fórmula dels socialistes i la seva aposta federalistes és plenament vigent, malgrat la tendència dibuixada pels resultats anteriors. "Si no hi ha un canvi a Espanya, les costes se'ns posaran molt costa amunt", ha advertit, en referència a un possible acord de la "dreta", entre PP i C's.

Summary: Iceta apel·la a la paralització del transvasament per part de Zapatero per demanar el vot a les Terres de l'Ebre


El departament de Costes del govern espanyol ha arrencat la reparació del tram del passeig d'Empúries (Alt Empordà) que va quedar malmès durant el temporal Gloria. Les obres s'havien de fer abans de Setmana Santa, però l'estat d'alarma va obligar a paralitzar els treballs, que s'han anat endarrerint fins aquesta setmana. Ara la previsió és que les obres quedin enllestides a finals de juny. El temporal va ensorrar un tram del passeig, a l'alçada de la platja del Portitxol. Des de Costes s'ha decidit que s'acabarà d'enderrocar el mur que va quedar afectat i el refaran una mica més enrere per tal de donar més superfície a la platja i donar més seguretats en futurs temporals. A més, es reforçarà la base de la duna litoral per evitar el seu retrocés. Aquest dimarts al matí l'alcalde de l'Escala (Alt Empordà), Víctor Puga, ha realitzat una visita d'obres a la zona afectada conjuntament amb tècnics municipals i del departament de Costes. En ella, Puga ha insistit en la necessitat de renovar el paviment i l'enllumenat del passeig marítim. L'alcalde també ha recordat la seva petició d'estudiar l'estat de les platges, ja que en una zona d'Empúries s'ha anat perdent la sorra. Víctor Puga ha remarcat que aquella zona és "un dels espais més emblemàtics del país" i per això ha incidit en la necessitat que "totes les administracions implicades" participin en la seva renovació i manteniment. L'Ajuntament de l'Escala també ha assumit des de fa unes setmanes els treballs de millora de les tanques de separació i  protecció de la duna litoral del passeig d'Empúries, que ha d'incloure també la millora dels trams de paviment de fusta que hi ha cap a la banda més propera a Sant Martí d'Empúries. En aquests treballs, l'Ajuntament invertirà uns 300.000 euros. L'objectiu és que també estiguin acabats a finals de juny, tot i que en funció de com evolucionin els treballs, es podria deixar una part per després de l'estiu.

Summary: El departament de Costes inicia la reparació del passeig d'Empúries malmès pel temporal Gloria


Un incendi ha cremat tres cotxes i n'ha afectat vint més "en diferent grau" aquest diumenge a la matinada al pàrquing d'un bloc de pisos del carrer Argiles, de Santa Coloma de Farners. Un total de sis dotacions bombers han aconseguit extingir el foc en dues hores.El primer avís de perill s'ha rebut a les quatre de la matinada. Segons ha informat el cos, en les primeres hores del matí els treballs s'han centrat a evacuar els fums que ha generat l'incendi L'Ajuntament de la localitat gironina ha habilitat un pavelló pels veïns perquè el foc ha malmès la instal·lació d'aigua i sanejament de l'edifici. Durant les tasques d'extinció del foc, els bombers han evacuat tots els residents menys els d'un pis, que s'han confinat en un habitatge per seguretat. A primera hora del matí, tots els veïns ja havien pogut tornar a casa seva.

Summary: Un incendi crema tres cotxes i n'afecta vint més a Santa Coloma de Farners


El Ministeri de l’Interior ha activat un nou dispositiu de seguretat en motiu de la visita que el rei Felip VI i la princesa Leonor faran el pròxim dilluns 4 al Palau de Congressos de Barcelona i també per la campanya electoral. Segons fonts del Ministeri són relleus dels antidisturbis que han estat actuant a Catalunya després de la sentència del Tribunal Suprem i actuaran en el marc d’aquest dispositiu “en coordinació i col·laboració amb els Mossos”. Actualment hi ha desplegades a Barcelona cinc brigades de la Unitat d’Intervenció Policial (UIP). El ministre de Foment en funcions, José Luis Ábalos, ha admès aquest dimecres que el seu executiu està preocupat per possibles incidents durant la jornada de reflexió, tot i que també ha apuntat que l'Estat adoptarà les mesures necessàries per garantir la seguretat dels dos esdeveniments.

Summary: Interior relleva antidisturbis i activa un nou dispositiu per la visita de Felip VI i el procés electoral


El Tribunal Superior de Justícia de Madrid (TSJM) ha denegat la ratificació del confinament de Madrid i nou municipis que va ordenar el Ministeri de Sanitat. El tribunal considera que les restriccions de l'ordre del govern espanyol "afecta els drets fonamentals". Segons el TSJM, aquesta limitació de drets fonamentals no es pot fer mitjançant una ordre ministerial i cal que el Congrés dels Diputats ratifiqui prèviament les mesures. "Els drets fonamentals que la Constitució atribueix als ciutadans no poden veure's afectats per cap ingerència estatal no autoritzada pels seus representants mitjançant una disposició amb rang de llei", diu la interlocutòria. D'aquesta manera, la justícia tomba les mesures restrictives que va aplicar la Comunitat de Madrid per ordre de l'executiu de Pedro Sánchez i que no van comptar amb el consens del Consell Interterritorial de Salut. El tancament perimetral va entrar en vigor divendres de la setmana passada a les 22 h tot i el rebuig del govern autonòmic d'Isabel Díaz Ayuso. Ara, el TSJM creu que l'ordre del Ministeri de Sanitat no reuneix les "condicions mínimes suficients requerides per les exigències de seguretat jurídica i certesa del dret". Segons el tribunal, les mesures que conté l'ordre de la conselleria de Sanitat en execució de l'ordre estatal "constitueixen una ingerència dels poders públics en els drets fonamentals dels ciutadans sense habilitació legal que els empari". "És a dir, no autoritzada pels seus representants a les Corts Generals, per la qual cosa no pot ser ratificada", afirma la interlocutòria feta pública aquest dijous. La secció vuitena de la sala contenciosa-administrativa del TSJM conclou que la llei sobre el Sistema Nacional de Salut "no conté una habilitació legal per a l'establiment de mesures limitatives de drets fonamentals". El tribunal es mostra "conscient de la gravetat de la crisi sanitària sense precedents" i de "la necessitat d'adoptar mesures immediates i eficaces de diversa índole per protegir la salut dels ciutadans" però remarca que el sistema constitucional "articula instruments jurídics de diversa naturalesa" que permeten restringir o suspendre drets que, a diferència de la via utilitzada en aquest cas, sí que són "respectuosos amb les garanties constitucionals". El TSJM, a més, veu "cridaner" que davant l'escenari sanitari "no s'abordés una reforma del marc normatiu que estiui més d'acord amb les confessades necessitat de combatre eficaçment la pandèmia de la covid-19 i afrontar la greu crisi sanitària", ja que la legislació actual que la regulació actual dels instruments normatius que permeten limitar drets fonamentals per protegir la integritat física i la salut resulta "certament deficient i necessitada de clarificació".

Summary: El TSJM denega el tancament perimetral de Madrid que va ordenar el Ministeri de Sanitat


Els comuns han carregat contra el PSC pel canvi de discurs del socialistes a nivell espanyol, a qui acusen d'haver renunciat a la plurinacionalitat i el federalisme, i han avisat que votar el PSC a Catalunya "és llençar una moneda a l'aire" perquè "no té més ideologia que les enquestes". En una roda de premsa al Parlament, la presidenta parlamentària de CatECP s'ha referit al debat de candidats a la presidència espanyola de dilluns i ha assegurat que el president en funcions, Pedro Sánchez, "va competir per la dreta" amb Cs, PP i Vox amb una proposta "molt dura" per Catalunya i sense voluntat de "desencallar". El número 4 d'En Comú Podem, Gerardo Pisarello, s'ha expressat en un sentit similar i ha dit que l'actitud de Sánchez va ser "molt preocupant", mentre també ha criticat la presència de Vox i ha demanat "no normalitzar-la". En una roda de premsa al Parlament coincidint amb la campanya electoral, Pisarello ha carregat contra les propostes que el socialista va presentar al debat referents a Catalunya, com la tipificació com a delicte al codi penal de l'organització d'un referèndum sense competències –que José Luís Rodríguez Zapatero havia eliminat- i ha insistit que "un president en funcions que fa això no contribueix a una solució política ni al diàleg". "Va ser preocupant i decebedor per nosaltres, però també per bona part dels votants socialistes", ha lamentat Pisarello, que ha afegit que les propostes que va llençar Sánchez van ser "demagògiques". En aquest sentit, ha reivindicat la seva candidatura com la que pot fer que els socialistes "no girin a la dreta" i ha recordat que la seva proposta política per Catalunya passa per la llibertat dels presos i un diàleg "sense línies vermelles". A més, també ha aprofitat per criticar els partits independentistes perquè amb "les propostes d'unilateralitat màgica" no s'ha arribat "enlloc". La presència de Vox, un "retrocés" en termes democràtics Pisarello ha aprofitat la seva intervenció per criticar la presència de Vox al debat a cinc dels candidats en el que ha qualificat com a "dia terrible per la democràcia". "Vam haver de suportar la presència de Vox al debat i això suposa un retrocés enorme en termes democràtics, no es pot normalitzar", ha remarcat el candidat.  Així, ha argumentat que es tracta d'un partit "clarament preconstitucional i vinculat al franquisme" i ha insistit que el dilluns "va fer gala de la seva xenofòbia i racisme" amb "mentides obertes" sobre la situació de la població migrant a Catalunya i Espanya. "Tenen un discurs de patriotes de bandera i a la pràctica el que defensen és la destrucció dels serveis públics", ha advertit. A més, ha afegit que va ser "enormement ofensiu" amb l'autogovern català, que ha demanat "blindar i enfortir".  Precisament per la seva defensa de la plurinacionalitat els comuns han compartit la roda de premsa amb el secretari general de Podem a Euskadi, Lander Martíenz, que ha denunciat els "incompliments" de l'autogovern tant del PSOE com del PP i el "mercadeig" amb les competències autonòmiques. "Fer una intervenció en català no és suficient per esborrar la ferida" Pisarello també s'ha referit a la presència del Rei a Barcelona d'aquest dilluns, que ha insistit que va ser "irresponsable i inoportuna" i ha afegit que el PSOE hauria d'haver "mediat" perquè la visita fos posterior a les eleccions. A més, el candidat també ha indicat, en relació al discurs de la princesa Leonor, que "fer una intervenció en català no és suficient per esborrar la ferida" del discurs que va fer el Rei el 3-O. "Així la ferida no es tancarà", ha advertit Pisarello, que ha conclòs que l'"escenificació" de dilluns dóna "més raons que mai" a la proposta republicana.

Summary: Els comuns avisen que votar el PSC "és llençar una moneda a l'aire" perquè "no té més ideologia que la de les enquestes"


El col·lectiu Dones Visuals estrena aquest dimarts el primer Directori digital de dones professionals del sector audiovisual, ‘Directori & Comunitat’. Aquest espai web busca donar visibilitat al talent femení en tots els oficis relacionats amb el cinema i l’audiovisual i contribuir així a “trencar” les desigualtats al sector. El cercador recull perfils i portfolis de les dones professionals del sector –hores d’ara més 174 ja han creat el seu espai- tant de professionals consolidades com de joves promeses amb obra estrenada. La iniciativa, que forma part d’un pla d’acció més extens de Dones Visuals, s’ha presentat aquest dimarts en el marc del festival de cinema D’A, i té el suport de l’Institut Català de les Empreses Culturals, el Departament de Treball Benestar i Famílies, l’Institut Català de les Dones, i les Àrees d’Igualtat de l’Ajuntament de Barcelona i la Diputació de Barcelona. El cercador digital de professionals de l’adiovisual és una nova eina a disposició tant d’aquestes professionals com de la pròpia indústria audiovisual en conjunt, tal i com s’han encarregat de subratllar les seves impulsores de Dones Visuals.  En la seva posada en marxa, el Directori parteix amb 174 perfils professionals. La particularitat d’aquest cercador és que són les pròpies professionals les que creen el seu perfil i confegeixen el seu portfoli (amb l’arquitectura que ofereix la pàgina), i no a l’inrevés. És a dir, Dones Visuals no exerceix de filtre ni està rastrejant l’audiovisual femení per engrossir el cercador, sinó que convida a fer-ho. Així, a dia d’avui, 174 professionals (directores, guionistes, productores, realitzadores, etc.) han creat voluntàriament el seu espai al Directori & Comunitat de Dones Professionals. Com a buscador, la pàgina permet trobar perfils per paraula clau (nom de la professional o projecte professional), però també amb un sistema de fins a 18 categories (direcció, so, interpretació, guió, etc.). Entre les professionals que ja figuren al cercador hi ha noms com Neus Ballús, Elena Martín, Bruna Cosí, Carla Simón, Celia Rico, Ingrid Guardiola, Judith Colell, Irene Moray , Mireia Ros o Anna Pfaff.  Dones Visuals, des del 2017  Dones Visuals (l’Associació Promotora de Dones Cineastes i de Mitjans Audiovisuals de Catalunya) és una entitat constituïda el 2017 per defensar, promoure i fer efectiva la presència de les dones al sector audiovisual. Des d’aleshores, reuneix dones professionals del sector que treballen amb l’objectiu de revertir la situació de “desigualtat històrica” en aquest sector, actualment amb 229 sòcies.  L’associació va idear el 2017 un pla d’acció en diversos fronts, amb la complicitat del departament de Cultura que aleshores liderava el conseller Lluís Puig. En la presentació del cercador digital, aquest dimarts, la presidenta de Dones Visuals, Miriam Porté, ha recordat Puig i “l’acord” que amb ell van assolir per desplegar aquest pla i que “no s’ha pogut dur a terme”.  La consellera Mariàngela Vilallonga ha assistit a la presentació i ha recollit el guant de Porté quan s’ha compromès a “reprendre” el projecte, tot i que ja ha avançat que la contribució del departament no serà essencialment econòmica –“el dia que tingui un pressupost millor estaré contentíssima”, ha afirmat la consellera- sinó d’acompanyament “perquè Dones Visuals sigui present arreu al món de la cultura”.   D’altra banda, Porté ha reiterat que l’objectiu de la “incorporació” plena de la dona a l’univers audiovisual “es guanya en diversitat, en representativitat i en qualitat”. “La qualitat no s’assolirà fins que la incorporació de les creadores sigui total i absoluta”, ha reblat la presidenta de Dones Visuals.  Porté ha recordat, a més, que dins del pla d’acció de l’associació hi ha cinc iniciatives més enllà del directori, algunes de les quals s’han anat desplegant durant l’any passat i novament aquest 2019, com “l’acció viver” inscrita dins del festival D’A o “l’acció curs” dins del festival L’Alternativa, així com accions d’acompanyament i assessorament de cineastes i de “visibilització” i comunicació (estudis i la seva difusió sobre la realitat de l’audiovisual femení), per exemple.

Summary: Dones Visuals presenta el primer directori digital de dones professionals del sector audiovisual


L'Assemblea Nacional Catalana (ANC) veu "més a prop" que aquest divendres s'acabi proclamant la República al Parlament. El portaveu de l'entitat, Agustí Alcoberro, celebra que després dels moments d'incertesa que s'han viscut aquest dijous, amb la possibilitat que s'acabessin convocant eleccions autonòmiques, n'hagi acabat sortint "la determinació clara de tirar endavant". Us cop escoltat el posicionament de Junts pel Sí i la CUP a l'inici del ple del Parlament d'aquest dijous, Alcoberro pronostica que divendres s'aixecarà la suspensió respecte a l'aplicació dels acords del referèndum: "Tot indica que estem en aquesta línia".

Summary: L'ANC veu "més a prop" la proclamació de la República i crida a concentrar-se divendres davant el Parlament


Els trens de les línies R11 i RG1 circulen per via única entre Caldes de Malavella (la Selva) i Girona per la caiguda de diversos arbres sobre la catenària. Segons Renfe, la incidència s'ha produït cap a les cinc de la tarda i els combois que fan aquest recorregut acumulen una hora de retard de mitjana. Fins al lloc s'han desplaçat tècnics d'Adif que treballen per retirar els arbres.

Summary: Els trens entre Caldes de Malavella i Girona circulen per via única per la caiguda de diversos arbres a la catenària


El fiscal de París ha confirmat que una dona s’ha immolat aquest dimecres al matí durant les operacions policials antiterroristes que hi ha en marxa a Saint-Denis, al nord de París. A més, els agents han detingut tres homes que eren atrinxerats dins l’apartament on s’ha produït l’explosió, així com també un home i una dona més que estaven a les proximitats de l’edifici. Són cinc, per tant, els detinguts de moment a Saint-Denis, tot i que el fiscal no ha confirmat la seva identitat. L’operació antiterrorista, que ha començat a les 04.20 hores de la matinada, segueix en marxa.

Summary: El fiscal de París confirma que una dona s’ha immolat durant l’operació policial a Saint-Denis


Els hotelers catalans asseguren que un 19% dels turistes que passen les seves vacances a Catalunya ho fan en establiments sense llicència. El president de la Confederació Espanyola d'Hotels i Allotjaments Turístics (CEHAT), Joan Molas, no es creu que 3,6 milions de turistes vagin a cases de familiars i amics, com diu la Generalitat. Molas està convençut que aquests visitants van a "allotjaments il·legals", gestionats per plataformes que no paguen els mateixos impostos que els hotels i apartaments legals. Segons Molas, aquestes plataformes els fan competència deslleial i no generen llocs de treball. En aquest sentit, reclama més regulació i diu que "l'administració no està fent bé els deures". Amb tot, el president de la CEHAT s'ha mostrat satisfet pel compromís adquirit pel Govern de no repercutir l'augment de la taxa turística en sector hoteler. "No entenem perquè han de ser els hotels qui suporti l'augment, i no altres negocis, com restaurants botigues o museus”, ha comentat Molas. (S’ha afegit l’opinió de la Generalitat en paraules del conseller d’Empresa i Coneixement, Jordi Baiget) De la seva banda la Generalitat diu que no està d’acord amb Molas i assegura que actualment hi ha unes 300.000 places de pisos turístics que s’han regularitzat gràcies a “un procés d’aflorament” d’aquests habitatges. El conseller d’Empresa i Coneixement, Jordi Baiget, ha explicat que el govern està “compromès” amb el sector. En aquest sentit, Baiget ha explicat que des de la Generalitat s’està treballant amb un reglament que permeti competir en les mateixes condicions tots els allotjaments. Finalment, Baiget ha afirmat que la taxa turística no afectarà restauradors ni comerciants com havia suggerit Molas. “L’impost no afectarà ni el comerç ni la restauració i, per tant, seguirà en les mateixes funcions que actualment”. El conseller ha comentat que qualsevol modificació de la taxa s’hauria de parlar amb tot el sector turístic.

Summary: ACTUALIZACIÓ:Els hotelers denuncien que un 19% dels turistes que vénen a Catalunya ho fan en establiments sense llicència


El president del PPC, Alejandro Fernández, ha responsabilitzat aquest dilluns els governs d'esquerres i nacionalistes d'haver generat un clima ideològic d'"impunitat" cap a la delinqüència. En roda de premsa, ha explicat que la formació presentarà al Parlament una versió catalana de la llei nord-americana que va abordar la delinqüència a Nova York a finals dels 90 per combatre la inseguretat a Catalunya i plantegen portar la iniciativa del president del PP, Pablo Casado, de desallotjar les ocupacions en 24 hores a la cambra catalana. Fernández ha reclamat la desaparició de la "guàrdia pretoniana" del president de la Generalitat, Quim Torra, en considerar que si falten efectius dels Mossos aquesta funció "no té sentit" i un reforç de 1.500 efectius de la Guàrdia Urbana i 900 Mossos a Barcelona. Després de constatar que Catalunya ha passat de ser una societat d'"ordre" a una que és percebuda com "anàrquica" i amb "greus problemes de seguretat ciutadana" esdevenint un "paradís pels delinqüents", Fernández ha dit que cal impulsar a Catalunya una llei com l'anomenada 'llei Giuliani', que segons ha indicat, va acabar "pràcticament amb la delinqüència a Nova York".  Segons detallen en nota de premsa, es tractaria d'una combinació de tolerància zero cap a la delinqüència amb el manteniment de l'espai públic. Es concretaria amb una redefinició de la llei de barris amb un conveni amb els ajuntaments per garantir el manteniment de l'espai públic. Amb aspectes com la millora de la il·luminació, la neteja o la qualitat de l'espai púbic.  El líder del PPC ha obert la porta que la policia espanyola pugui patrullar a les ciutats catalanes "perquè és necessària" i cal tenir la "percepció de presència policial als carrers". Entre d'altres mesures que plantejaran també hi ha, incrementar les multes per incivisme i garantir-ne el cobrament i el retorn als països d'origen dels menors no acompanyats que hagi comès delictes.

Summary: PPC denuncia la "impunitat" cap a la delinqüència dels governs d'esquerres i nacionalistes


El Tribunal Superior de Justícia de Catalunya ha condemnat al Servei Català de la Salut a pagar 150.000 euros a la família d'un nadó a qui no es van fer els deguts controls durant la seva gestació i va morir a l'Hospital de Figueres. En concret, els metges van descartar practicar-li una cesària, tot i tenir constància des de la setmana 34 que el fetus tenia un diàmetre biparietal més gran del normal. En la sentència, els magistrats conclouen que la mare no va rebre l'atenció sanitària ni quirúrgica que requeria el cas "per més que es pretengui afirmar el contrari". D'aquesta manera, l'alt tribunal ha revocat una sentència del Jutjat Contenciós número 3 de Girona, que va desestimar una indemnització per als familiars del nadó. Segons la sala del Contenciós Administratiu del Tribunal Superior de Justícia de Catalunya, no es pot considerar que el dany al fetus fos "imprevisible" i remarca que no es va tenir en compte l'opció de la cesària, fet que va poder ser el "desencadenant" de la posterior mort del nadó el 13 de desembre del 2012. Els magistrats consideren que l'administració "no ha estat capaç d'oferir una explicació satisfactòria" després d'obviar "incomprensiblement" que la millor opció per preservar la salut de la mare i el nadó era la cesària preventiva, i critiquen que no es fessin proves complementàries tot i saber des de la setmana 34 que fetus tenia un diàmetre biparietal més gran del normal. Els informes pericials van concloure que no va haver-hi negligència mèdica i que el seguiment de l'embaràs va ser "correcte" i no va existir mala praxis. El Servei Català de la Salut, per la seva banda, va al·legar que els doctors del centre van fer una "correcta valoració" a la pacient i que "la sospita de  macrosomia fetal no és contradicció absoluta" amb un part vaginal. "La ruptura uterina era imprevisible i inevitable", va insistir.  Mentrestant, l'Hospital de Figueres va atribuir a una "complicació greu inesperada" la mort del nadó després que el part natural no fos possible i s'optés per una cesària d'urgència. El centre es va oferir a pagar una indemnització de 165.914 euros davant els 678.389 euros que demanava la família i que finalment el TSJC ha fixat en 150.000 euros.

Summary: El TSJC condemna el CatSalut a pagar 150.000 euros per la mort d'un nadó el desembre del 2012 a l'Hospital de Figueres


L'Agència Tributària (AEAT) reclama 13,7 milions d'euros a l'empresa d'Aeroports de Catalunya, propietària dels aeroports d'Alguaire i la Seu d'Urgell, però també amb gestió als de Barcelona, Reus i Girona, en concepte d'IVA entre els anys 2011 i 2015. Així ho ha avançat aquest divendres el diari Segre i posteriorment confirmat l'ACN a través del director d'Aeroports, Jordi Candela, que ha aclarit que ''no hi ha cap sanció ni comportament irregular'' per part de l'empresa sinó que es tracta d'un ''canvi de criteri'' que fa que ara l'administració estatal reclami uns imports que ''històricament'' no portaveu IVA. Aquesta mateixa reclamació s'ha produït en altres empreses públiques que reben finançament estatal com la CCMA i Candela ha assenyalat que han fet la corresponent reclamació al Tribunal Economicoadministratiu de Catalunya ''perquè resolgui aquesta situació''. L'Administració Tributària ha comprovat el compliment d'obligacions formals i materials per part d'Aeroports Públics de Catalunya i ha arribat a la conclusió que aquesta entitat ha complert totes les obligacions de caràcter fiscal. Això no obstant, s'ha procedit a regularitzar l'IVA relacionat amb determinats conceptes, no per una raó d'incompliment per part de l'entitat, sinó per raó d'una ''discrepància interpretativa'' entre l'Administració i Aeroports. Això significa, segons Aeroports, que l'Administració té un criteri diferent al que ha seguit la companyia a l'hora de declarar l'IVA, tot i que, fins ara, el criteri aplicat havia estat acceptat per la pròpia Agència Estatal, tal com ha explicat Candela a l'ACN. En aquest sentit, doncs, un canvi administratiu, ''difícilment justificable'', ha comportat la modificació de l'IVA declarat per Aeroports Públics, si bé, atès que això s'ha produït exclusivament per una confrontació d'interpretacions, l'Administració no ha imposat cap tipus de sanció mercantil.  Aeroports ha traslladat aquesta qüestió al Tribunal Economicoadministratiu de Catalunya, que és l'òrgan que, en una primera instància, ha de decidir quin és el criteri que resulta aplicable. Mentre es resol la qüestió davant els Tribunals, el deute liquidat per l'Administració, que puja a 13,7 milions d'euros, no s'ha de pagar, ja que ha quedat suspès fins a la decisió final. Aeroports insisteix en aquest sentit, que els conceptes regularitzats no havien estat mai considerades subjectes a l'IVA, fins i tot per l'AEAT, en la doctrina administrativa i, encara més, en la dels Tribunals de Justícia.

Summary: Hisenda reclama a l'empresa d'Aeroports de la Generalitat 13 MEUR per un canvi de criteri en l'IVA


L’expresident de la Generalitat Artur Mas ha assegurat que les acusacions del 4% fetes durant el judici del Cas Palau són “pura invenció o pura mentida” i ha ratificat que manté “plena confiança” en l’extresorer Daniel Osàcar. En unes breus declaracions a la premsa abans d’intervenir en un acte a l’Hospitalet de Llobregat, Mas ha defensat que Osàcar ha fet una declaració davant el jutge “molt clara i molt rotunda” respecte el presumpte finançament irregular de CDC. A parer de l’expresident, les declaracions de Fèlix Millet i Jordi Montull afirmant que Ferrovial feia donacions al Palau de la Música per finançar CDC a canvi d’adjudicació d’obra pública són “una pura manera de protegir-se”.

Summary: Mas qualifica les acusacions del 4% de “pura mentida” i ratifica la “plena confiança” en Osàcar


L'Audiència de Barcelona ha condemnat a 23 anys i vuit mesos de presó al gerent d'un cinema del Masnou (Maresme) que durant anys va abusar sexualment de diversos menors d'edat que treballaven repartint publicitat de l'establiment. L'home, que ara té 74 anys, hauria comès els abusos entre el 2007 i el 2011, segons els magistrats. Tot i que ell va negar els fets, les declaracions de les víctimes i les nombroses proves trobades al seu domicili i en una sala del cinema, com restes d'ADN i altres, han portat a la seva consideració de culpable. Segons el tribunal, el 2005 va contractar un noi de 14 anys i durant el 2008 va portar el jove i un amic d'aquest a sopar a Barcelona i després a un pis seu  de Sant Just Desvern (Baix Llobregat). Va contractar una prostituta que inicialment va tenir relacions sexuals amb l'amic del menor. Després ho va fer amb aquest jove i finalment va ser l'empresari el qui va fer una fel·lació al menor sense que aquest inicialment ho veiés ni ho consentís. A principis del 2007 va contractar un noi de 13 anys amb una discapacitat intel·lectual del 34%, a qui li va oferir pagar  més diners  si hi mantenia  relacions sexuals, cosa que el noi va consentir en nombroses ocasions. L'agost del 2010 va contractar  un altre noi de 13 anys amb TDAH i dislèxia, i el primer dia de feina li va preguntar si era homosexual, li va ensenyar fotografies eròtiques i li va fer tocaments fins que li va fer una fel·lació a canvi de quatre invitacions pel cinema.  El tribunal l'absol d'alguns dels delictes de prostitució, corrupció de menors i exhibicionisme. Tenint en compte les dilacions indegudes, els magistrats el condemnen a quatre anys per abús sexual amb penetració, 17 anys pel mateix delicte continuat i amb prevalença amb dues víctimes més, i dos anys i vuit mesos per prostitució i corrupció de menors, amb una multa total de 8.400 euros. Tampoc es podrà apropar o comunicar amb les víctimes durant diversos anys. A més, haurà d'indemnitzar a quatre víctimes amb 46.500 euros en total, 30.000 dels quals per a la primera víctima.

Summary: L'Audiència condemna a 23 anys de presó l'home que va abusar de menors al seu cinema del Masnou


La primera ministra d'Escòcia, Nicola Sturgeon, ha denunciat via Twitter la situació a Catalunya. “Algunes de les escenes aquest diumenge són bastant impactants i innecessàries. Deixeu a la gent votar”, ha dit en un primer moment acompayant el missatge d’un vídeo d’Sky News que mostra bales de goma disparades per la policia. Més tard, en dues piulades consecutives la ministra ha afirmat estar “cada vegada més preocupada per imatges de Catalunya”.“Independentment dels punts de vista sobre la independència, tots hauríem de condemnar les escenes que s’estan testimoniant”, ha dit. En el missatge següent Sturgeon ha fet una crida a Espanya “a canviar la conducta abans que algú acabi greument ferit” i ha repetit: "Deixeu votar la gent pacíficament".

Summary: La primera ministra escocesa, Nicola Sturgeon, crida l'Estat a canviar de conducta "abans que algú acabi greument ferit”


Els Mossos d'Esquadra han començat a patrullar pels pobles del Baix Segre amb l'objectiu de recordar a la ciutadania les mesures de seguretat, com són l'ús de mascaretes o la distància entre persones. Aquesta era una demana generalitzada dels alcaldes de la zona, que reclamaven efectius policials a cada un dels municipis per fer complir les mesures de seguretat. Tot i que Mossos no han concretat quantes patrulles s'hi han destinat, sí que han apuntat que es tracta de patrulles dinàmiques que van voltant pels diferents pobles. Aquest dimarts al matí, una parella de Mossos circulava pels carrers d'Aitona recordant als veïns que és obligatori l'ús de mascaretes i que s'han d'evitar les aglomeracions.  A banda de patrullar pels carrers dels municipis del Baix Segre, les parelles de Mossos de la Unitat de Seguretat Ciutadana també entren als comerços i patrullen per les finques agrícoles. Fins ara, els Mossos no han detectat cap problemàtica i apunten que majoritàriament la població compleix les mesures de seguretat.

Summary: Primeres patrulles de Mossos als pobles del Baix Segre per recordar a la ciutadania les mesures de seguretat


La Policia Nacional ha detingut a Barcelona dos fugitius que van ajudar un líder d'una organització criminal a fugir d'un hospital psiquiàtric a Dinamarca el 19 de novembre. Van utilitzar una gran violència contra els treballadors del centre. L'intern complia una mesura de seguretat substitutiva a la pena de presó a la que havia estat condemnat per homicidi, agressió amb lesions greus i falsificació de documents oficials. Els agents van saber que els dos fugitius estaven a Catalunya després de seguir la parella d'un d'ells, que va aterrar a l'aeroport del Prat per trobar-se amb els dos. Tenien ordres europees de detenció pels delictes d'ús d'armes de foc, amenaces i violència contra un funcionari públic, així com col·laboració en l'evasió d'un pres.  Els detinguts van actuar amb altres assaltants. Portaven pistoles i van exercir gran violència i intimidació sobre els funcionaris del centre psiquiàtric. S'enfronten a una pena màxima de 12 anys de presó. El 6 de desembre, la policia de Copenhague va avisar la Policia Nacional que la parella d'un d'ells aterraria a Barcelona per trobar-se amb ell. Els agents la van seguir. Va anar en taxi fins al centre, on es va reunir amb diverses persones, entre elles els dos fugats. Els investigadors van poder determinar el lloc exacte on s'allotjaven i els van detenir, intervenint els quatre mòbils que portaven. Els arrestats s'han posat a disposició del jutjat central d'instrucció número 4 en funcions de guàrdia.

Summary: Detenen a Barcelona dos fugitius que van ajudar un criminal a fugir d'un psiquiàtric a Dinamarca


L'Ajuntament de Montcada i Pimec han mostrat aquest divendres el seu suport a les pimes afectades pel tancament de les plantes de Nissan a Catalunya. Després de reunir-se amb membres del comitè d'empresa de la planta de Nissan a Montcada. El president de Pimec al Vallès Occidental, Josep Maria Catalán, ha destacat que el tancament de Nissan afectarà de manera directa 420 empreses industrials, 380 de les quals pimes, i considera fonamental la posada en marxa del Programa de Suport a la Indústria de la Mobilitat i de l’Automoció, que va demanar el Parlament de Catalunya fa un any.  De la seva banda, l'alcaldessa de Montcada, Laura Campos, ha recordat que el consistori està treballant per millorar el sector de l'automoció.

Summary: Pimec i l'Ajuntament de Montcada mostren el seu suport a les pimes afectades pel tancament de Nissan